Ł'Astegheło el xe on fiume de ła provincia de Vicensa, chel pasa prinsipalmente inte i paexi de Doviłe, Cavasałe, frasion de Montexeło Conte Oto, par sbociar intel Bacajon visin el ponte Pusterła in sità de Vicensa. Inte i secołi pasà tanti aspeti de ła vita economega, artistega e culturałe visentina ga catà inte sto anbiente fluviałe ła so espresion. Oltre a eser doprà come inportante via de acua, drio łe rive del fiume xera nato fabriche che łe doprava ła forsa motore de l'acua e xe stà costuio tante viłe patrisie. Fin da el XI secoło intel łeto de deso de pasava el torente Astego cuando i visentini, par sbasare el pericoło de piene i ga devià el corso a nord de Montecio Precalsin e indirisà el corso verso el Texena, łasando che a Vicensa rivase soło na parte de acua, o mejo che l'Astegheło el scora intel so vecio łeto. Intel 1878 el poeta Giacomo Zanella, ciapà dal desiderio de ła sołitudine de ła paxe canpestre par poter desmentegare, a contato co ła natura tanto amà, i tormenti del "secol fasendiere", se ga fato edifegare na viłeta a Cavasałe, inte łe rive de l'Astegheło, e chive el ga pasà i so ultemi ani, nando ojni tanto in sita a catare i so amighi. Inte sti ani eło el ga savudo dare el mejo del so spirito e de ła so arte, parchè el ga savudo trascrivere co senpleghedà łe sensasion che łe robe de spigaso de ła natura ghe risvejava i soneti cołesionà soto el nome de Astegheło, łe xe sensa dubio tra łe so opare mejori. El xe on fiume de sorgente che nase fixegamente da l'union de numaroxe canałete che parte da Doviłe, in łocałità Piłastoni. El so corso el scomisia a nord de Paso de Riva e Montecio Precalsin par nar drio l'omonema via, el caxeło autostradałe e ciapar ła łocałità Pilastroni. Łe rodete che chive łe se unise, tante nata da sorgenti, łe vien tute dal teritorio de Doviłe, prinsipalmente da Vivaro. El fiume el pasa dopo drio el confine de Cavasałe e Połeje rivando a Vicensa; chive el traversa prima el parco de l'Astegheło de fianco de l'ospedałe San Bortoło, par dopo traversare el Parco Querini e nare rento intel fiume Bacajon. Mario Bardin, , 2013 Stefano Guglielmi, , Vicenza, Editrice Veneta, 2013 Mariano Illetterati e altri, , Vicenza, Editrice Veneta, 2007 Luigi Sarolo, , Vicenza, Editrice Veneta, 2011 Giacomo Zanella, , a cura di I.F.